Սիրելի՛ մայրեր, քույրեր,  
Ի սրտե շնորհավորում եմ Կանանց միջազգային օրվա առիթով:  
Ձեզ մեծարելու և գովաբանելու առիթներն, անկասկած, շատ են, սակայն այսօր է մայրենիի շռայլ խոսքերով ձեզ մեր սրտի խոսքն ասելու ոսկե ակնթարթը:  
Անգնահատելի է հայ կնոջ դերն օջախում, ընտանիքում, հայրենիքի, պետության ու հասարակության առաջընթացի գործում: Ձեր փխրուն ուսերին է դրված մեր հայրենիքին զավակներ պարգևելու, դաստիարակելու, մեզ մայրական գգվանքով ու քրոջ քնքշանքով պարուրելու վսեմ առաքելությունը:  
Անգամ պատերազմի դժնդակ օրերին, սահմանին կռվող մեր տղաներին ապրեցնում էին հայրենիքի հանդեպ նրանց հոգիներում ձեր սերմանած սերը, ձեր մայրական աղոթքն ու օրհնանքը, քրոջ սրտագին նամակն ու սիրելիի արևոտ ժպիտը: Հիրավի, մայրերի ափերում է  
ազգի ապագան, այն ազգի, որը պատմության հորձանուտներում միշտ վերընձյուղվում ու արևի տակ իր տեղն է հաստատում…  
Սիրելի՛ մայրեր, քույրեր, մաղթում եմ, որ միշտ քաջառողջ լինեք, միշտ մեզ նվիրեք ձեր ջերմ ներկայությունն ու ամուր պահեք հայի տեսակը։     
Շնորհավոր Մարտի 8:  
  
ՀՀ Արագածոտնի մարզպետ Սերգեյ Մովսիսյան